კემბრიჯიშ უნივერსიტეტი

კემბრიჯიშ უნივერსიტეტი (ინგლ. University of Cambridge) — 1209 წანას დორსხუაფილი უნივერსიტეტი გოართოიანაფილი ომაფეშ ნოღა კემბრიჯის. კემბრიჯიშ უნივერსიტეტი რე გოართოიანაფილი ომაფეშ მაჟირა უჯვეშაში უნივერსიტეტი დო მოსოფელიშ მანთხა უჯვეშაში უნივერსიტეტი. უნივერსიტეტიქ დირსხუ ოქსფორდიშ უნივერსიტეტიშ ჸოფილი პერსონალიშ ინიციატივათ. (ჟირხოლო უნივერსიტეტის ოქსბრიჯის უძახჷნა). კემბრიჯიშ უნივერსიტეტი იკათუანს 31 ავტონომიურ კოლეჯის, 150-შე უმოსი აკადემიურ დეპარტამენტის, შხვადოშხვა ფაკულტეტეფს დო ინსტიტუტეფს, ნამუეფი დორთილი რე 6 სკოლათ. კემბრიჯიშ უნივერსიტეტიშ კოლეჯეფი ავტონომიური რე დო თინეფი აკონტროლენა მუნეფიშ დინახალენ სტრუქტურას დო ადმინისტრაციას.  კემბრიჯიშ უნივერსიტეტი ადმინისტრირენს 8 კულტურულ დო მენცარულ მუზეუმს, თაშნეშე ბოტანიკურ მუზეუმს. კემბრიჯიშ ბიბლიოთეკა რე ართ-ართი უდიდაში ევროპას დო თინა იკათუანს 16 მილიონიშე უმოსი წინგის. კემბრიჯიშ უნივერსიტეტის რე დორსხუაფილი კემბრიჯიშ რსხუ, ნამუთ რე მოსოფელიშ უჯვეშაში დებატეფიშ ჯარალუა. კემბრიჯიშ უნივერსიტეტი აფილირებული რე ბიზნეს-ტექნოლოგიეფიშ რეგიონიწკჷმა, ნამუსჷთ Silicon Fen-ის უძახჷნა. კემბრიჯიშ უნივერსიტეტი ევროპაშ ართ-ართი უკაბეტაში უნივერსიტეტი რე ფინანსურო. 2019 წანაშ მუნაჩემეფით უნივერსიტეტიშ ფინანსური მუშნალი £2.192 მილიარდი რე, ჸათავრეშე £592.4 მილიონი რე გრანტეფიშე დო კონტრაქტეფიშე. 2020 წანაშ მუნაჩემეფით კემბრიჯიშ უნივერსიტეტიშ კურსნათებუეფი დო უნივერსიტეტიწკჷმა აფილირებულეფი რდეს: ნობელიშ პრემიაშ 121 ლაურეატი, ფილდსიშ მენდალიშ 11 ლაურეატი, ტიურინგიშ პრემიაშ 7 ლაურეატი, 47 სახენწჷფოშ ლიდერი, ბრიტანეთიშ 14 პრემიერ-მინისტრი დო ოლიმპიადეფიშ 194 მენდალისტი.

რესურსეფი ინტერნეტის
 ოფიციალური ვებსაიტი
 Cambridge University Students' Union
 Cambridge University Graduate Union
 Interactive map—a zoomable map linking to all the university departments and colleges
 ACAD—A Cambridge Alumni Database , covering the period of approximately 1200 to 1900

კატეგორია:კემბრიჯიშ უნივერსიტეტი
კატეგორია:გოართოიანაფილი ომაფეშ უნივერსიტეტეფი